CELEX: 32019D1146
Language: lt
Date: 2019-07-04 00:00:00
Title: 2019 m. liepos 4 d. Komisijos įgyvendinimo sprendimas (ES) 2019/1146, kuriuo nutraukiamas antidempingo tyrimas dėl importuojamų Kinijos Liaudies Respublikos kilmės karštai valcuotų plieninių įlaidinių polių

5.7.2019   
               
               
                  LT
               
               
                  Europos Sąjungos oficialusis leidinys
               
               
                  L 181/89
               
            
         KOMISIJOS ĮGYVENDINIMO SPRENDIMAS (ES) 2019/1146
         2019 m. liepos 4 d.
         kuriuo nutraukiamas antidempingo tyrimas dėl importuojamų Kinijos Liaudies Respublikos kilmės karštai valcuotų plieninių įlaidinių polių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 1 dalį,
         kadangi:
         1.   PROCEDŪRA
         
         
                     (1)
                  
                  
                     2018 m. gegužės 24 d. Europos Komisija (toliau – Komisija) pranešimu, paskelbtu Europos Sąjungos oficialiajame leidinyje (2), inicijavo antidempingo tyrimą dėl importuojamų Kinijos Liaudies Respublikos kilmės karštai valcuotų plieninių įlaidinių polių.
                  
               
                     (2)
                  
                  
                     Tyrimas inicijuotas gavus skundą, kurį dviejų Sąjungos gamintojų, kurie pagamina 100 % karštai valcuotų plieninių įlaidinių polių Sąjungoje, vardu pateikė „EUROFER“ (toliau – skundo pateikėjas). Skunde buvo pateikti dempingo ir jo daromos materialinės žalos įrodymai, kurių pakako tyrimo inicijavimui pagrįsti.
                  
               
                     (3)
                  
                  
                     Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Be to, Komisija apie tyrimo inicijavimą konkrečiai pranešė skundo pateikėjui, kitiems žinomiems Sąjungos gamintojams, žinomam eksportuojančiam gamintojui ir Kinijos valdžios institucijoms, žinomiems importuotojams, tiekėjams ir naudotojams, prekiautojams ir žinomoms susijusioms asociacijoms ir paragino juos dalyvauti tyrime.
                  
               
                     (4)
                  
                  
                     2019 m. vasario 22 d. Komisija visoms suinteresuotosioms šalims pranešė nusprendusi šiuo atveju nenustatyti laikinųjų priemonių ir tęsti tyrimą.
                  
               2.   SKUNDO ATSIĖMIMAS IR TYRIMO NUTRAUKIMAS
         
         
                     (5)
                  
                  
                     2019 m. balandžio 11 d. raštu skundo pateikėjas pranešė Komisijai, kad atsiima savo skundą.
                  
               
                     (6)
                  
                  
                     Pagal Reglamento (ES) 2016/1036 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.
                  
               
                     (7)
                  
                  
                     Atliekant tyrimą nenustatyta jokių aplinkybių, rodančių, kad šio tyrimo nutraukimas prieštarautų Sąjungos interesams. Šiuo atžvilgiu Komisija pažymėjo, kad iš pagrindinio reglamento 21 straipsnyje minėtų šalių, tokių kaip naudotojai, importuotojai ar vartotojai, nebuvo gauta pastabų, rodančių, jog šis nutraukimas prieštarautų Sąjungos interesams. Todėl Komisija nusprendė, kad tyrimas dėl į Sąjungą importuojamų Kinijos Liaudies Respublikos kilmės karštai valcuotų plieninių įlaidinių polių turėtų būti nutrauktas be oficialių išvadų dėl dempingo ir žalos buvimo ar nebuvimo ir kitų tyrimo aspektų.
                  
               
                     (8)
                  
                  
                     Todėl Komisija padarė išvadą, kad antidempingo tyrimas dėl į Sąjungą importuojamų Kinijos Liaudies Respublikos kilmės karštai valcuotų plieninių įlaidinių polių turėtų būti nutrauktas nenustatant priemonių.
                  
               
                     (9)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Tačiau nė viena suinteresuotoji šalis pastabų nepateikė.
                  
               
                     (10)
                  
                  
                     Šis sprendimas atitinka Reglamento (ES) 2016/1036 15 straipsnio 1 dalimi įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Antidempingo tyrimas dėl importuojamų Kinijos Liaudies Respublikos kilmės karštai valcuotų plieninių įlaidinių polių, kurių KN kodas yra ex 7301 10 00 (TARIC kodas 7301100010), nutraukiamas.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 4 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 176, 2016 6 30, p. 21.
         
         
            (2)  Pranešimas apie antidempingo tyrimo dėl importuojamų Kinijos Liaudies Respublikos kilmės karštai valcuotų plieninių įlaidinių polių inicijavimą (OL C 177, 2018 5 24, p. 6).